ΓΡΑΠΤΗ ΕΡΩΤΗΣΗ E-2817/96 υποβολή: Christoph Konrad (PPE) προς την Επιτροπή (25 Οκτωβρίου 1996)

Θέμα: Απόρριψη παλιών ελαστικών

1. Γνωρίζει η Επιτροπή ότι στη Γερμανία απορρίπτονται ετησίως 600.000 τόνοι παλιών ελαστικών;

2. Ποιοι τρόποι χρησιμοποιούνται στα κράτη μέλη της ΕΕ για την απομάκρυνση των παλιών ελαστικών ή εφαρμόζεται στην Ευρώπη η μέθοδος της ανακύκλωσης;

3. Ποιες οδηγίες, ποιες αποφάσεις ή ποιοι κανονισμοί ισχύουν ήδη και ποιοι προβλέπεται να εγκριθούν από την Ευρωπαϊκή Ένωση σχετικά με το θέμα αυτό;

Απάντηση της κας Bjerregaard εξ ονόματος της Επιτροπής (11 Δεκεμβρίου 1996)

1. Η Επιτροπή γνωρίζει ότι, σύμφωνα με τις εκτιμήσεις της Arbeitsgruppe der Lδnderarbeitsgemeinschaft Abfall (LAGA - AG), η ετήσια παραγωγή χρησιμοποιημένων ελαστικών στη Γερμανία ανέρχεται σε 600 000 τόννους.

2. Τα κράτη μέλη αντιμετωπίζουν με διαφορετικούς τρόπους το πρόβλημα των χρησιμοποιημένων ελαστικών, ενώ σειρά κρατών μελών έλαβαν ειδικά μέτρα. Στη Δανία, λόγου χάριν, τα χρησιμοποιημένα ελαστικά υπόκεινται σε εισφορά η οποία ενισχύει την ανακύκλωσή τους σε εγκαταστάσεις επεξεργασίας του καουτσούκ. Στις Κάτω Χώρες έχει απαγορευθεί η ταφή χρησιμοποιημένων ελαστικών και έχει υπογραφεί σύμβαση με τους παραγωγούς και προμηθευτές ελαστικών για την επίτευξη ποσοτικοποιημένων στόχων με αναγόμωση, ανακύκλωση και καύση με ανάκτηση της ενέργειας. Ολοένα και μεγαλύτερος αριθμός χρησιμοποιημένων ελαστικών χρησιμοποιείται ως υποκατάστατο καυσίμου καμίνων τσιμεντοβιομηχανίας σε σειρά κρατών μελών, ενώ στο Ηνωμένο Βασίλειο έχουν κατασκευαστεί ειδικές εγκαταστάσεις για την καύση των ελαστικών και τη μετατροπή τους σε ενέργεια, με ταυτόχρονη ανάκτηση του εναπομένοντος χάλυβα. Ενώ υπάρχουν δυνατότητες αναγόμωσης και ανακύκλωσης των χρησιμοποιημένων ελαστικών και παράλληλης ανάκτησης της ενέργειας, υπολογίζεται ότι το 50% περίπου των χρησιμοποιημένων ελαστικών στην Κοινότητα ενταφιάζονται ακόμη, ή απλώς στοιβάζονται. Σήμερα διαγράφεται σαφέστερα η λήψη συγκεκριμένων μέτρων για τη διαχείριση των χρησιμοποιημένων ελαστικών στα βόρεια κράτη μέλη, ενώ η Πορτογαλία, η Ισπανία, η Ελλάς, καθώς και οι περισσότερες περιοχές της Ιταλίας, εξετάζουν ακόμη τις δυνατές επιλογές. Είναι εύλογο ότι οι εν λόγω διαφορές στα επίπεδα δραστηριοποίησης στην Κοινότητα προβληματίζουν την Επιτροπή.

3. Σε κοινοτικό επίπεδο, δεν υπάρχουν επί του παρόντος ειδικά μέσα για την αντιμετώπιση της διάθεσης των χρησιμοποιημένων ελαστικών, αν και οι διατάξεις της οδηγίας του Συμβουλίου 75/442/ΕΟΚ περί αποβλήτων ((ΕΕ αριθ. L 194, 25.7.1975. )) (όπως τροποποιήθηκε από την οδηγία του Συμβουλίου 91/156/ΕΟΚ ((ΕΕ αριθ. L 78, 26.3.1991. ))) εφαρμόζονται στα χρησιμοποιημένα ελαστικά, όπως και σε άλλα απόβλητα.

Το πρόβλημα των χρησιμοποιημένων ελαστικών μελετήθηκε από ομάδα εξέτασης της διάθεσης των αποβλήτων, συγκροτηθείσα από εκπροσώπους διαφόρων τομέων όπως η βιομηχανία, οι δημόσιες αρχές και οι καταναλωτές, και η οποία οριστικοποιήσε τα συμπεράσματά της στα τέλη του 1993. Η ομάδα συνέστησε την επιβολή απαγορεύσεως στην υγειονομική ταφή χρησιμοποιημένων ελαστικών και στην υιοθέτηση συστάσεως της Επιτροπής περί καθορισμού στόχων για την πρόληψη, την αναγόμωση, την ανακύκλωση και την ενεργειακή ανάκτηση όσον αφορά τα χρησιμοποιημένα ελαστικά.

Από πλευράς προγραμματισμού, προτάθηκε η θέσπιση της απαγόρευσης της υγειονομικής ταφής των χρησιμοποιημένων ελαστικών στην προτεινόμενη οδηγία για την υγειονομική ταφή των αποβλήτων. Εξετάζεται επίσης από την Επιτροπή η σκοπιμότητα της θέσπισης ειδικής οδηγίας για την αποκομιδή και ανάκτηση των χρησιμοποιημένων ελαστικών.